Kewót le bè yó,
nwit le Jisas,
tódô htihang le du yóm kun kros.
Nwit le ebè yóm benwu boluyen “Bangag Kulu.”
(Yó boluyen bè udél Hibru,
“Golgata.”)
Ne bè yó gónó le tmutuk ke Jisas bè yóm kros.
Lewu tau homong tnutuk le,
sotu hteg le fi bè iwóngen,
sotu se fi bè kwananen.
Wen snulat Paylét dket le senta kulu Jisas bè yóm kros.
Yó snulaten,
monen,
“Jisas lemwót bè Nasarit,
Tau Hol Geta bè yó kem Ju.”
Tey dê tau semfala du yóm snulat Paylét yó abay se moni bè Jirusalim gónó le tmutuk ke Jisas.
Snulaten bè udél Hibru,
ne bè udél Latin,
ne bè udél Grik.
Mon le mò ke Paylét yó kem tau hol geta bè yó kem gel demsù ebè Dwata,
mon le,
“Béem snulat,
‘Tau Hol Geta bè yó kem Ju.’
Monem dé,
‘Ni mon nim tau ni,
Ou hol tau hol geta bè yó kem Ju.’ ”
Mon Paylét se,
“Yóm deng snulatu,
deng duhen yó.”
Timbow deng ktutuk le ke Jisas bè kros,
lemwót yó kem sendalù,
na le yóm nes Jisas,
omin le semsólól du ket kul na sotu yóm fat le.
Okóm là homong le du yóm nes tahà fi bè lówóhen.
Yóm nes fi bè lówóhen yó,
laen kô dù gónó semtbé du,
abay se tódô mung bè tehe kewel du.
Stulón le,
mon le,
“Bê tekuy abay dnóló.
Tódô sensatù tekuy dé anì tngón mahi du bélê tekuy gemwa du.”
Bè yóm kessólól le nes Jisas yó deng gónón dohò yóm deng tehe eles snulat le bè Sulat Dwata,
yóm monen,
“Gotu sensólól le nesu,
ne sensatù le nes tahau.”
Ne tahu se,
yó se nmò yó kem sendalù.
Ne bè yó klohok yóm kros Jisas gónó le mdà le yéen,
ne yóm twoli yéen,
ne Midi yehen Klupas,
ne yóm sotu Midi lemwót bè Megdala.
Ton Jisas yéen,
sedà le yóm sotu tau gel lemolò ke Jisas,
yóm kenbong nawahen.
Mon Jisas mò ke yéen,
“Ó Yê,
yó dé ngaem.”
Ne bud monen se mò yóm tau gel lemolò du yó koni,
monen,
“Yó dé yéem.”
Tahu se,
tódô nbuten bè yó ne knô Yê Jisas bè gónô yóm sotu tau gel lemolò ke Jisas yó.
Tódô tngón Jisas se deng gotu deng ne yóm kdéen,
ne yó monen,
“Meenge.”
Yó gónón mon du yóm yó,
mò gónón dohò yóm tehe hsulat Dwata.
Ne wen lebwón eles myón bè yó,
nô lemen yóm kul gel ninum là mebtesen.
Omin le ma yóm lómón tô gófós,
ne leneb le lem yóm ninum le yó,
ne sù le bè tfod yóm tinu hisop,
omin le dmugol du ebè Jisas mò nsefen.
Timbow deng ksefen du,
ominen mon du,
“Deng gotu deng ne kdéen.”
Ominen hetngù,
ne milot se nawahen.
Yóm kdaw yó,
suluk yóm sotu Kdaw Kehegnô alì bong muhen bè yó kem Ju.
Là móyô le du yó kem Ju wen glalen ke gafit yóm kdaw yó yóm ketléwéng lówó yó kem tau deng htutuk le bè kros.
Yó gónó le na a smólók du bè Paylét ke hyu na a hetfok ti le yó kem tau tléwéng bè yó anì géhél nwa le lu elaan.
Tahu se,
hlus Paylét lu.
Lemwót yó kem sendalù na le e tenfok ti yóm sotu tau tléwéng bè yó klohok Jisas.
Ne senged se yóm sotuhen homong hnatay le.
Okóm timbow le kól bè Jisas,
ton le deng matay,
ne là kô dog tenfok le du yóm kun ti.
Okóm wen sotu sendalù mdek buyus bè klabihen,
tódô sen-gengen se msut litóen ne él.
(Yóm tau tmulón du nim ni,
deng hol tógó matahen mton du,
ne hono tahu yóm tulónen.
Yó gónón tmulón du anì hemtahu ye se kuy.)
Bè yóm là ketfok le ti Jisas yó deng gónón dohò yóm tehe hsulat Dwata,
yóm monen,
“Laen kô dù angat tenfok le bè yó kem tiolen.”
Ne yóm sotu tehe snulat le,
yóm monen,
“Angat sentngel le yóm tau ndek le buyus.”